OBH 1329/2000.
Az állampolgári jogok országgyűlési biztosának jelentése
Előadó: dr. Izafé Éva

Az eljárás megindulása
	A panaszos azért fordult az állampolgári jogok országgyűlési biztosához, mert kifogásolta a Fővárosi és a Bp. Főváros XVI. kerületi Önkormányzat eljárását, a lakókörnyezetük, a Bp. XVI. kerületi Foszlány utca és Szabadföld utca sarkán lévő szennyvíz leeresztő csatornanyílás végleges megszüntetése ügyében.
A panaszos a lakókörnyezet nevében is kérte az országgyűlési biztos vizsgálatát.
A vizsgálat az Alkotmányban deklarált egészséges környezethez és a jogbiztonságból fakadó tisztességes eljáráshoz való jog  megsértésének gyanúja miatt indult.

A megállapított tényállás
	A panaszos és társai hosszabb idő óta folyamatos beadványokkal fordultak a fővárosi és a kerületi önkormányzathoz, hogy a XVI. kerület Szabadföld-Foszlány u. sarkán lévő, nyílt,  szippantott szennyvizek leeresztőhely véglegesen megszűnjön. Az érintett területen naponta nagy számú, gyakran 20 percenként érkező vagy hosszú sorokban várakozó szippantó kocsik használják a leeresztőhelyet. Munkájuk során a környezetre nincsenek tekintettel, a szennylé folyik, állandó bűz árad, nyáron a környező házakban az élet elviselhetetlen. A folyamatosan érkező tartálykocsikra tekintettel a leeresztőhely szinte soha nincs zárva. A panaszos és társai további sérelme az, hogy a szennyvízen kívül más, ismeretlen eredetű, nagy valószínűséggel fáradt olajat és egyéb környezetszennyező hulladékot is leeresztenek a csatornába. Ezek bejuttatásakor nem kímélik a környeztet, ezért is kérik a leeresztőhely mielőbbi megszüntetését. A panaszos mintegy másfél év levelezését csatolta beadványához. A levélváltás a panaszos és a fővárosi, illetve a kerületi önkormányzat között történt, mindezideig eredménytelenül.
Az eljárás során a következő hatóságokat és közszolgáltatót kerestem meg.
Fővárosi Csatornázási Művek Rt.
A Fővárosi Csatornázási Művek Rt. előtt is ismert az a panasz, amely a szennyvíz-leeresztőhellyel kapcsolatos, és a XVI. kerület Foszlány és Szabadföld utca sarkán elhelyezkedő leeresztőhelyet érinti. Az üggyel több ízben a sajtó is foglalkozott.
Az állampolgári jogok országgyűlési biztosáról szóló 1993. évi LIX. törvény 16. § (1) bekezdése alapján az egészséges környezethez való jog érintettsége miatt vizsgálatot indítottam.
A Fővárosi Önkormányzat álláspontja az, hogy a leeresztőhely akkor szüntethető meg, ha a kerület más helyet jelöl ki a Foszlány utcai helyett. A kerületi önkormányzat alkalmas helyszín hiányában erre nem tett javaslatot. A kerület tájékoztatása szerint a Szilas-menti főgyűjtő megépülése után jelentősen növekszik a kerület csatornázottsága, melynek következtében a leeresztőhelyek száma csökkenthető. Addig is megoldást jelentene a Foszlány utcai leeresztőhely korszerűsítése. Másik megoldás - a többi kerületi leeresztőhely kapacitásának felülvizsgálatával -  a Foszlány utcai hely megszüntetése.
Kérem, hogy a vizsgálat lefolytatása érdekében legyen segítségemre az alábbi kérdések és kérések megválaszolásával.
1)	Kérem annak szakmai vizsgálatát, hogy a Foszlány utcai leeresztőhely a Szilas-menti főgyűjtő megépülése előtt - figyelemmel a kerület többi leeresztőhelyére - megszüntethető-e?
2)	A Szilas-menti főgyűjtő megépülése mikorra várható, és ez a Foszlány utcai leeresztőhely 
azonnal megszüntetését eredményezi-e?
3)	Milyen azonnali műszaki megoldás teszi lehetővé a Foszlány utcai leeresztőhely korszerűsítését, a zavaró bűzhatások csökkentését és ennek megvalósítása - tekintettel az ismert panaszra - mikorra várható, amennyiben az előbbiek, legfőképpen az 1) pontban foglalt megszüntetés nem lehetséges?
Az üggyel kapcsolatos, a panasz mielőbbi megoldását eredményező javaslatát, információját megköszönöm.
ÁNTSZ Főváros XVI. Kerületi Intézete
A panaszos szennyvíz leeresztőhellyel kapcsolatos panasza ügyében - fenti számra való hivatkozással - szíves tájékoztatás céljából mellékelten megküldöm a Fővárosi Csatornázási Művek Rt. vezérigazgatójának küldött megkeresésem. Amennyiben az ügyben a panasz megoldását eredményező - a hivatkozással jelzett levélben foglaltakon túl - újabb információ áll rendelkezésére, úgy erre vonatkozóan várom válaszát
Budapest Főváros Önkormányzata
A panaszos szennyvíz leeresztőhellyel kapcsolatos ügyében, fenti számra való hivatkozással szíves tájékoztatás céljából mellékelten megküldöm a Fővárosi Csatornázási Művek Rt vezérigazgatójának küldött megkeresésem.
Amennyiben az ügyben a panasz megoldását eredményező - a hivatkozással jelzett levélben foglaltakon túl - újabb információ áll rendelkezése, úgy erre vonatkozóan várom válaszát.
Budapest Főváros XVI. kerület Önkormányzata
A panaszos szennyvíz leeresztőhellyel kapcsolatos ügyében - fenti számra való hivatkozással - szíves tájékoztatás céljából mellékelten megküldöm a Fővárosi Csatornázási Művek Rt. vezérigazgatójának küldött megkeresésem.
Amennyiben az ügyben a panasz megoldását eredményező - a hivatkozással jelzett levélben foglaltakon túl - újabb információ áll rendelkezésére, úgy erre vonatkozóan várom válaszát.

Válasz a Fővárosi Csatornázási Művektől, és az ÁNTSZ Fővárosi XVI. ker. Intézetétől érkezett.
1. Csatornázási Művek: A XVI. kerületben 4 db leeresztőhely van. A szállítók bevallása szerint az összes terhelés ötöde jut a Foszlány utcai leeresztőhelyre. A probléma megoldása érdekében a fővárosi önkormányzat már korábban megkereste a kerületet, hogy a leeresztőhelyek módosítására a kerület tegyen javaslatot. További információként közölte, hogy a Szilas menti főgyűjtő kerületi beruházásban épül. A környéken még vannak csatornázatlan területek, illetve a csatornázott területen vannak olyan ingatlantulajdonosok, akik nem kötöttek rá a megépült hálózatra, ezért továbbra is szükség van a leeresztőhelyekre. A leeresztőhely megszüntetése csak akkor lehetséges, ha a közelben új helyet jelölnek ki, melynek során azt is figyelembe kell venni, hogy a szállítási költségek aránytalanul ne növekedjenek. A közszolgáltató is megállapította, hogy a lakókörnyezetet a tevékenység zavarja, a forgalom, a szennylé és a bűz sok kellemetlenséget okoz. Lehetőséget látnak egy átalakításra, amely lehetővé tenné - a csatornafedlap megnyitása nélkül -, hogy az űrítés zárt rendszerű legyen.
Egyedi tervezésű megoldást fognak találni arra, hogy a szippantókocsik egy zárható csőcsonkba ürítsék a szennyvizet, megakadályozva a bűz kiáramlását a leeresztőhelyen A munka megindításához a kerület és a panaszosok beleegyező nyilatkozatára van szükség. Másik megoldás - amely hosszabb távra való tervezés - a koncentrált leeresztőhely kiépítése lenne. Ebből a fővárosban már 5 db üzemel. Ezeken az állomáshelyeken számítógépes felügyelet mellett, minőség- és mennyiség ellenőrzéssel, bűztelenítő bioszűrő berendezés alkalmazásával lehet üríteni a szippantott nyennyvizet. A főváros telepítési helyet már javasolt, de a XVI. kerület ezt nem fogadta el, és nem is tett javaslatot más, számára megfelelő területre, ezért tudomásuk szerint a Főváros  a közeljövőben nem tervezi ilyen tipusú új állomás építését. A közműszolgáltató válaszában azt is közölte, hogy egy koncentrált szippantott szennyvíz fogadó állomás üzemeltetési feladatait a társaság ellátná. Hosszú távon a teljes csatornázottság lesz a megoldás, de csak abban az esetben, ha a jogszabály előírja a megépült hálózatra való  kötelező rákötést. A jelenlegi szabályozás csak az újonnan létesített épület esetén teszi kötelezővé a közcsatornára való rákötést. 
2. ÁNTSZ Főváros XVI. Kerületi Intézete: A kerületben lévő 4 db leeresztőhely közül az egyik fokozottan igénybevett a panasz tárgyát képező, mivel ez viszonylag a kevésbé sűrűn telepített lakóterületen helyezkedik el. A legjobb megoldás a mágneskártyás, bűzmentesítéssel működő automatikus központi leeresztőhely lenne, mellyel a csatornába került szennyvíz pH-ja (hidrogénsúly), vezetőképessége ellenőrizhető lenne. Ez azonban helykijelölés hiányában  - melyre a XVI. ker. önkormányzatnak kell javaslatot tenni - a főváros középtávú koncepciójában még tervbe sem került. A hagyományos leeresztőhely csak akkor szüntethető meg, ha a kerület új helyet jelöl ki. A jelenlegi leeresztőhely zártrendszerű ürítőcsonk kialakításával is megoldható, ez mintegy 4 hónap időt vesz igénybe a tervezéstől a kivitelezésig. Ez a megoldás nem azonos a mágneskártyás, automatikus központi leeresztőhellyel. 

Az ügy jogszabályi háttere

1997. évi CLIV. törvény az egészségügyről
45. § (1) A környezet- és település-egészségügy feladata a környezet egészségkárosító hatásainak vizsgálata és a megelőzés lehetőségeinek feltárása.
(2) Az (1) bekezdés szerinti tevékenység keretében rendszeresen vizsgálni kell a talaj, a felszíni és felszín alatti vizek, valamint az ivóvíz, továbbá a kültéri és belső téri levegő szennyezettségét, a szennyvízelvezetés és a szilárd hulladékok elhelyezésének állapotát, valamint mindezek egészségkárosító tényezőit, a környezeti zaj-, rezgés- és fényártalmakat, a hőmérsékleti és a légnyomás okozta ártalmakat, az ionizáló és nem ionizáló sugárzások mértékét és egészségkárosító hatását.
(3) Ha valamely környezeti tényező szintje meghaladja az egészségügyi határértéket, az érintett területen tartózkodó személyeket erről tájékoztatni kell, az egészségkárosító hatások megelőzéséhez szükséges teendők egyidejű közlésével. A feltárt hiányosság megszüntetésére, illetve az egészségkárosító hatás megelőzésére - a hiányosság jellegétől függően - intézkedni kell.

1995. évi LVII. törvény a vízgazdálkodásról
14. § (1) A vizek hasznosítási lehetőségeinek megőrzésére
(5) Aki a szennyvízelvezető és -tisztító közműbe a meghatározott mértéket meghaladó károsító anyagot bocsát be, csatornabírságot köteles fizetni.
(6) Az (5) bekezdésben említett károsító anyagok fajtáit, azok határértékeit, a csatornabírság kiszabásával kapcsolatos szabályokat, valamint a csatornabírság mértékét - a szennyvízelvezető és -tisztító közműbe bebocsátott szennyvíz mennyisége, a határértéken felül mért szennyező anyag mennyisége és az egyes szennyező anyagokhoz rendelt bírságtétel alapján - a Kormány rendeletben állapítja meg.

253/1997. (XII. 20.) Korm. rendelet az országos településrendezési és építési követelményekről
Szennyvíz- és csapadékvíz-elvezetés
47. § (1) Építményt elhelyezni, ha annak telke előtt közműves szennyvízelvezető (közcsatorna) van csak a közcsatornára való rákötéssel lehet.

234/1996. (XII. 26.) Korm. rendelet az Országos Vízügyi Főigazgatóság, valamint a vízügyi igazgatóságok feladat- és hatásköréről
 (5) Az OVF
a) figyelemmel kíséri és értékeli a vízellátás és szennyvíztisztítás országos és regionális helyzetét, ideértve különösen a települési önkormányzatok és az ipar vízgazdálkodásával járó vízellátási és szennyvízelvezetési, szennyvíztisztítási, továbbá a külön jogszabályokban meghatározott feladatokat;

Az érintett alkotmányos jog

1949. évi XX. törvény a Magyar Köztársaság Alkotmánya
2. § (1) A Magyar Köztársaság független, demokratikus jogállam.
18. § A Magyar Köztársaság elismeri és érvényesíti mindenki jogát az egészséges környezethez.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

A vizsgálat megállapításai
	A hosszú ideje fennálló panaszok bizonyítják, hogy sem az érintett önkormányzatok, sem a közművállalat nem tett intézkedést annak érdekében, hogy a XVI. ker. Foszlány-Szabadföld utca sarkán lévő környezetszennyező leeresztőhely véglegesen megszűnjön. A válaszok egyértelműen bizonyítják, van műszaki megoldás a korszerű, mérést is biztosító leeresztőhely kiépítésére, mellyel elkerülhető, hogy a szennylé, és az ismeretlen eredetű veszélyes hulladék éjjel-nappal a közterülten bűzölögjön, a nyitott csatornából elviselhetetlen szag áradjon, valamint, hogy a lakókörnyezetben a tartálykocsik sorokban várakozzanak és ezzel szennyezzék a környezetet. Az Alkotmány kimondja, hogy a Magyar Köztársaság területén élőknek joguk van az egészséges környezethez és a lehető legmagasabb szintű testi és lelki egészséghez. Ezt a jogot az állam többek között az épített és természetes környezet védelmével valósítja meg. A legmagasabb szintű testi és lelki egészséghez való jog magában foglalja azt a jogos igényt, hogy az állampolgárok saját otthonukban zavartalanul éljenek, környezetszennyező, egészségkárosító tevékenységtől ne szenvedjenek. Jelen esetben nincs olyan értékelhető körülmény és konkuráló alkotmányos jog, amely ezt a jogot korlátozhatja.
A vizsgálat megállapította, hogy a kerületi és a fővárosi önkormányzat, valamint a közművállalat  mulasztása az Alkotmányban deklarált egészséges környezethez való joggal, valamint a jogállamiság elvéből fakadó tisztességes eljáráshoz való joggal összefüggésben visszásságot okozott. 

K e z d e m é n y e z é s
	Az állampolgári jogok országgyűlési biztosáról szóló 1993. évi LIX. törvény 21. § (1) bekezdése alapján az alábbi kezdeményezéssel élek:
	1. Felkérem a Budapest Főváros  XVI. kerületi Önkormányzat képviseletében eljáró polgármestert, hogy a XVI. ker. Foszlány utca és Szabadföld utca sarkán lévő szippantott szennyvíz leeresztőhely megszüntetése érdekében haladéktalanul jelöljön ki új leeresztőhelyet és erről soron kívül értesítse a Fővárosi Önkormányzat Közmű Ügyosztályát.
	2. Felkérem Budapest Főváros Önkormányzat képviseletében eljáró főpolgármestert, hogy a tegyen intézkedést a Közmű Ügyosztály és a Fővárosi Csatornázási Művek Rt. utján az új leeresztőhely kialakítására és kivitelezésére.
	3. Felkérem a Fővárosi Csatornázási Művek Részvénytársaságot, mint közszolgáltatót, hogy szakmai munkájával, javaslataival segítse elő a mielőbbi megvalósítást és a panaszok  megszüntetését. 
	4. Felkérem a Budapest Főváros XVI. kerületi Önkormányzatot, a Budapest Főváros Önkormányzatot és a Fővárosi Csatornázási Művek Részvénytársaságot, hogy az új leeresztőhely kialakításáig fokozottan ellenőriztessék a kifogásolt hely működését, kezdeményezzenek hatósági eljárást az észlelt környezetszennyezés miatt, valamint az illegálisan odaszállított veszélyes hulladék leresztéésének megakadályozására.
	Kérem a Főváros főpolgármesterét, a kerület polgármesterét és a részvénytársaság vezérigazgatóját, hogy a kezdeményezéssel kapcsolatos álláspontjukról, illetve intézkedésükről lehetőség szerint soron kívül, de legkésőbb 30 napon belül értesíteni sziveskedjenek.

Budapest, 2000. december 14.

Gönczöl Katalin